རྗེ་འགྲོ་བའི་མགོན་པོ་ཐུགས་རྗེ་ཅན། །ཀུན་མཁྱེན་པདྨ་ལས་འབྲེལ་རྩལ། །ལས་ངན་བདག་ལ་ཐུགས་རྗེས་གཟིགས། །ངས་བསམ་ཞིང་བསམ་ན་སྐྱོ་བ་སྐྱེས། །དྲན་ཞིང་དྲན་ན་མཆི་མ་འཁྲུགས། །སྔོན་ལས་འཕྲོ་ལྡན་པས་ཁྱེད་དང་མཇལ། །ཡུན་རིང་དུ་ཐུགས་ཀྱིས་བརྩེ་བས་བསྐྱངས། །ད་ལས་ངན་ང་ལུས་ངན་དམན་པ་ཡི། །ཕ་ཁྱེད་དང་འགྲོགས་པའི་སྐལ་བ་ཞན། །གསུང་ཟབ་པའི་གདམས་པ་ཆེར་ལྡན་ཀྱང་། །བདག་བློ་ཆུང་དམན་པའི་སྣོད་མ་ལྡན། །གྲོགས་བརྩེ་བའི་མཆེད་གྲོགས་ཀུན་བཞུགས་ཀྱང་། །རང་གཅིག་པུར་རྒྱུས་མེད་ས་མཐར་སྤྱུགས། །ངོ་ཤེས་པ་རྩ་ཤིང་ཆུ་ལས་མེད། །ཕ་དྲིན་ཆེན་བླ་མའི་ཞལ་ངོ་ཡིབ། །ད་གདམས་ངག་དཔེ་ཆར་རེ་དགོས་ཤར། །ལམ་སྟོན་མཁན་བླ་མ་གཅིག་ཀྱང་མེད། །རང་སེམས་རང་གིས་སྐྱོང་དགོས་བྱུང་། །སྙིང་བརྩེ་བའི་ཉམས་མྱོང་ཞུ་ས་མེད། །སྐུ་མི་སྣང་གདུང་འབོད་བྱེད་དགོས་བྱུང་། །སྨིན་གྲོལ་གྱི་གདམས་པ་ཞུ་ས་མེད། །རང་སེམས་བླ་མར་རེ་དགོས་བྱུང་།

།དངོས་འབྱོར་གྱི་མཆོད་པ་ཕུལ་ས་མེད། །ཡིད་མོས་པའི་མཆོད་པ་འབུལ་དགོས་བྱུང་། །ཞལ་དཀྱིལ་འཁོར་མཇལ་བའི་སྐལ་བ་མེད། །འཇིམ་སངས་རྒྱས་སྤྱན་མར་རེ་དགོས་བྱུང་། །སྐུ་གཟི་བརྗིད་ལྡན་པ་མཐོང་རེག་བྲལ། །ཡིད་མུན་སྒོམ་རྨི་ལམ་རེ་དགོས་འབྱུང་། གསུང་བྱམས་པའི་བདུད་རྩི་ཞུ་ས་མེད། །ཞལ་རྒྱུན་གྱི་དཔེ་ཆ་བྲི་དགོས་བྱུང་། །ཐུགས་བརྩེ་བའི་དགོངས་ཉམས་ཞུ་ས་མེད། །སྟོང་པ་གཉིས་བློ་ཡིས་བཞག་དགོས་བྱུང་། །སྒོ་གསུམ་གྱི་བྱ་བ་དྲི་ས་མེད། །ད་རང་མགོ་གར་ཐོན་བྱེད་དགོས་བྱུང་། །ཟས་གང་ཡོད་དངོས་སུ་འབུལ་ས་མེད། །ཕུད་ཙམ་གྱིས་མཆོད་པ། བླ་མའི་ཐུགས་རྣམ་པར་མི་རྟོག་པའི་ཡེ་ཤེས་ཆེན་པོའི་སྟོང་ཉིད་དང་། རང་གི་རིག་པ་བཞི་ཆ་གསུམ་བྲལ་གྱི་སྟོང་པའི་ཡེ་ཤེས་གཉིས་དབྱེར་མེད་དུ་བཞག་པ།འབུལ་དགོས་བྱུང་། །ད་ཅི་ལ་བསམ་ཡང་རྗེ་ཉིད་དྲན། །གོས་བཟང་པོ་ཡོད་ཀྱང་འབུལ་ས་མེད། །ཚིག་སྙན་པོ་ཐོས་ཀྱང་ཞུ་ས་མེད། །ཉམས་རྟོགས་པ་འཆར་ཡང་ཞུ་ས་མེད། །ལས་སྐྱིད་སྡུག་བྱུང་ཡང་འདྲི་ས་མེད། །ཡིད་སྡུག་གི་ནོན་ཀྱང་རེ་ས་མེད། །ལས་གང་ལ་བསམ་ཡང་སྡུག་བསྔལ་ཆེ། །ད་འཆི་ལ་རང་དབང་མེད་ངེས་ཀྱང་། །བདག་མེད་ང་ས་མཐར་འགྲོ་དགོས་སྙམ། །སྙིང་བརྩེ་བའི་

ཤཱི་ལ་བཛྲ་དང་། ཁོང་མཆེད་གྲོགས་རྣམས་བློ་ཡིས་མ་ཐོངས་ནས། །སྡུག་མཐའ་དེད་བྱེད་དགོས་བདག་ལ་བྱུང་། །ད་བསམ་ཞིང་བསམ་ན་བླ་མ་དྲན། །རྗེ་དུས་གསུམ་སངས་རྒྱས་ཁོང་རང་དྲན། །རྗེ་ཀུན་བཟང་པདྨ་ལས་འབྲེལ་རྩལ། །ཐུགས་བརྩེ་བ་ཆེན་པོས་དགོངས་མཛོད་ལ། །བདག་དེང་ནས་སྐྱེ་བ་ཐམས་ཅད་དུ། །ཕ་ཁྱེད་ཀྱིས་འབྲལ་མེད་རྗེས་བཟུང་ནས། །གནས་དག་པ་ཞིང་མཆོག་གང་ཡང་རུང་། །རྗེ་ཁྱེད་ཀྱི་འཁོར་གྱི་ཐོག་མ་རུ། །བདག་འདྲེན་སྟོན་བསུ་མ་མ་མཛད་ན། །དུས་བཅུ་གསུམ་འབྲེལ་བའི་དགོས་པ་ཆུང་། །ད་བསླུ་མེད་བདེན་གཉིས་མཐུ་སྟོབས་ཀྱིས། །ཕ་ཁྱེད་དང་དབྱེར་མེད་འགྲུབ་པར་ཤོག ཅེས་པ་འདི་ཕྱི་གཉིས་སྡུག་བདག་ལྟ་བུའི་ལས་ངན་པ་འདི་ལ་ཞེ་ཁྲེལ་ནས་ཡིད་ཤིན་རུ་སྐྱོ་བ་བཟོད་བླག་མེད་པ་ཞིག་བྱུང་སྐབས་སྣང་གསལ་མཐོངས་ནས་ཡི་མུག་ཡིག་རིས་སུ་བྲིས་ཏེ་བདག་མེད་བདེ་བའི་རྡོ་རྗེས་ཤཱི་ལ་བཛྲ་ལ་ཕུལ་བའོ།། དགེའོ།།